Bătăi de cap pentru Edi Iordănescu! Încă un "tricolor" poate rata meciul cu Columbia
România va disputa al doilea amical din luna martie împotriva Columbiei, la Madrid, pe 26 martie.
După ce au anunțat oficial că Vasile Mogoș (31 de ani) nu va face parte din lot pentru această partidă, "tricolorii" pot avea alte bătăi de cap înainte de ultimul amical din această perioadă.
Florin Tănase poate rata meciul cu Columbia!
Florin Tănase (29 de ani) s-ar putea număra și el printre accidentați, după ce ar fi acuzat probleme medicale înainte de meciul de pe Wanda Metropolitano. Potrivit Fanatik.ro, fostul jucător de la FCSB s-a antrenat alături de colegii săi, dar a resimțit dureri în timpul ședinței de pregătire.
În cursul zilei de duminică, staff-ul tehnic al echipei naționale ar urma să ia o decizie și în privința lui Florin Tănase, care a rămas pe banca de rezerve în amicalul cu Irlanda de Nord, încheiat la egalitate, scor 1-1.
Evaluat la 3,2 milioane de euro de site-urile de specialitate, Florin Tănase a evoluat în 17 partide pentru naționala României, reușind să marcheze două goluri.
România va întâlni Columbia (marți, 26 martie, 21:30), Bulgaria (4 iunie, 15:00) și Liechtenstein (8 iunie, 22:00) înainte de Campionatul European din 2024, găzduit de Germania și transmis de PRO TV, Pro Arena și VOYO.
Când și unde joacă România la EURO
România va debuta la EURO 2024 pe 17 iunie, cu câștigătoarea play-off-ului B (Bosnia și Herțegovina – Ucraina / Israel – Islanda). Următoarele meciuri din grupă vor fi cu Belgia (22 iunie) și Slovacia (26 iunie).
Naționala României va avea următorul program la EURO 2024, în cadrul calendarului complet al grupei E:
- 17 iunie: ROMÂNIA – Play-off B (Munchen, 16:00), Belgia – Slovacia (Frankfurt, 19:00)
- 21 iunie: Slovacia – Play-off B (Dusseldorf, 16:00)
- 22 iunie: Belgia – ROMÂNIA (Koln, 22:00)
- 26 iunie: Slovacia – ROMÂNIA (Frankfurt, 19:00), Play-off B – Belgia (Stuttgart, 19:00)
Se califică în faza optimilor de finală primele două clasate din fiecare grupă, plus cele mai bune 4 locuri trei din toate cele 6 grupe EURO 2024.
Urmăriți SPORT.RO și pe Google News